Fil-Qorti, l-Avukat Tonio Azzopardi li qed jidher għal Emanuel Camilleri, il-missier li nħeles mill-ħabs t-Tnejn li għadda staqsa lill-Ispettur Louise Calleja jekk kinitx infurmata li mill-2008 sal-2013 saru 25 rapport lill-Pulizija fosthom dwar traskuragni ta’ tfal min-naħa tal-omm. Ir-rapporti dwar traskruaġni mill-omm saru miż-żewġ ulied, tifel li llum hu mejjet u t-tifla li llum għandha 20 sena u li allegatament kienet imbuttatata mill-omm biex tixhed falz li l-missier abbuża minnha. L-Ispettur Louise Calleja wieġbet li ma kinitx taf b’dawn ir-rapporti u spejgat li ħafna drabi rapporti bħal dawn jitmexxew mill-pulizija tad-distrett. Hi kienet tifforma parti mill-Iskwadra ta’ Kontra l-Vizzji. L-Avukat Azzopardi qal li billi naqset li tara dawn ir-rapporti, l-Ispettur Calleja ma mmissjatx ġurdien imma immissjat iljunfant. L-avukat għamel talba biex jagħmel referenza għal dawn ir-rapporti. L-Imħallef JR Micallef qal lil Dr Azzopardi jħallilu r-rapporti. L-Avukat Azzopardi staqsa lill-Ispettur Louise Calleja jekk huwiex minnu li qatt ma kellha dubji fuq dak li t-tifla kienet tgħid fuq missierha. L-Ispettur Calleja wieġbet li hi semgħet il-verżjoni tagħha u, wara li tkellmet mal-Appoġġ u pulizija oħra u rat li t-tifla kienet konsistenti, ħasset li għandha tressaq il-każ il-Qorti fuq korruzzjoni ta’ minorenni. Enfasizzat li hi qatt m’akkużat lis-Sur Camilleri bi stupru. L-Avukat staqsa lill-Ispettur jekk Pulizija oħra qalulhiex li t-tifla, quddiemhom kienet talbet lill-missierha jaħfrilha u talbitu biex terġa’ tmur tgħix miegħu. L-Ispettur qalet li l-ufficjali li għamlu l-investigazzjoni fl-ebda ħin ma raw u semgħu lit-tifla tgħid dan il-kliem lil missierha. L-Imhallef Micallef ordna lix-xhud biex tressaq id-dokumentazzjoni dwar meta t-tifla kienet marret il-kwartieri tal-pulizija f’Marzu tal-2010. L-Avukat Azzopardi staqsa lill-Ispettur Louise Calleja x’għamlet meta s-surmast tal-iskola tat-tifla qal li hi kienet qalet li ssofri minn abbuż fiżiku mingħand ommha. L-Ispettur qalet li tiftakar dan l-episodju imma ma kinitx hi li tkellmet mal-omm. L-Avukat staqsa wkoll lill-Ispettur kinitx infurmata li darba l-omm keċċiet lit-tifel, li llum hu mejjet, u kien qed jorqod fil-pjazza. L-Ispettur qalet li ħadd ma kien infurmaha dwar dan. L-Avukat Azzopardi rrefera ukoll għall-każ meta t-tifla kienet tkellmet mal-avukat tat-tfal Dr. Stephanie Galea u meta kienet weħidha magħha irtirat l-akkużi kollha fuq missierha. L-Ispettur Calleja qalet li hi stess infurmat lil Dr. Galea biex tagħti d-difiza tagħha iżda din twaqqfet mill-Qorti. Dr. Azzopardi qal ukoll li f’ċertu mument kienet l-omm stess li talbet li t-tifla ma titlax tixhed, bl-Ispettur Louise Calleja tgħid li kienet tkellmet magħha u wara li l-ispettur tkellmet mal-avukat ġenerali, ħadet il-parir tiegħu li tkompli bl-investigazzjoni. Il-kontroeżami tal-Ispettur Louise Calleja se jkompli fid-19 ta’ Gunju. L-Avukat Dr. Arthur Azzopardi qed jidher għall-Ispettur Calleja.